Kryžiuočių žygis į Šalčininkus

Kryžiuočių žygis į Šalčininkus – 1311 m. vasarą Kryžiuočių Ordino surengto žygio į Gardiną dalis, plėšikavimo kampanija Šalčininkų žemėje. Įvykiai aprašyti Petro Dusburgiečio sudarytoje Prūsijos žemės kronikoje.i Kronike von Pruzinlant des Nicolaus von Jeroschin // Scriptores rerum Prussicarum / hrsg. von T. Hirsch, M. Töppen, E. Strehlke. Bd. I. p. 580 Šio žygio metu pirmą kartą paminėti Šalčininkai.Buchaveckas, Stanislovas, Šalčininkai, MELC, Visuotinė Lietuvių enciklopeija

Po 1311 m. žiemą Prūsijoje laimėto Voplaukio mūšio Vokiečių ordinas skubėjo perimti iniciatyvą iš kartu su Rygos miestu prieš Vokiečių ordiną sėkmingai veikusios Lietuvos, todėl nusprendė pirmą kartą įsiveržti į patį LDK valstybės centrą.Baranauskas, T., Šalčininkų istorijos pradžia – laisvės kovos, www.alkas.lt, 2011-07-02 01:33:02

P. Dusburgiečio teigimu 1311 m. balandžio mėnesįPetri de Dusburg Chronicon terrae Prussie // Scriptores rerum Prussicarum / hrsg. von T. Hirsch, M. Töppen, E. Strehlk. Bd. I. pp. 178. (T. Baranausko teigimu – liepą) Kryžiuočių ordino komtūro Heinricho fon Plockės () vadovaujama 150 riterių kariuomenė įsiveržė į LDK su tikslu pulti Gardiną. Datų neatitikimas yra susijęs su keletu 1311 m. vykusių įsiveržimų – metų pradžioje – vasario ir balandžio mėn. Vytenis du kartus įsiveržė į Prūsiją, balandžio mėn. Ordino kariuomenė žygiavo į Gardiną, tačiau sužinojusi apie jiems parengtą pasalą, atsitraukė atgal. P. Dusburgietis tiesiogiai įvykiuose nedalyvavo.

Pakeliui jiems pavyko į nelaisvę paimti keletą Vytenio žvalgų, kurie papasakojo, kad Šalčininkų žemėje šio antpuolio niekas nelaukia, o kairiame Nemuno krante 500 jėgerių stato medžioklinius tinklus rengdamiesi Vytenio medžioklei.

Naudodamosi šia informacija H. fon Plockės pajėgos pasuko į šiaurę, pakeliui nužudė Vytenio medžioklei besirengusius lietuvius ir persikėlė per Nemuną. P. Dusburgiečio teigimu, kryžiuočiai pasiekė Šalčininkų žemę, kur „niekad dar nebuvo pasirodžiusi krikščionių kariuomenė“. Prie upės saugoti laivų ir kito turto liko 12 riterių ir apie 2 tūkst. eilinių karių. Likusi kryžiuočių pajėgų dalis užpuolė ir sudegino tris pilis. Buvo paimta daug grobio ir 700 belaisvių, o, P. Dusburgiečio teigimu, „kiek jie ten jų nukovė, vienas dievas bežino“. Jau kitą dieną, su belaisviais ir prisiplėštu grobiu pasuko atgal į Ordino žemes.
miniatiūra|Turgelių piliakalnis (Šalčininkų r.) - galima 1311 m. kryžiuočių antpuolio vieta
Petras Dusburgietis nepaminėjo sunaikintų pilių pavadinimų. Pačiuose Šalčininkuose ar šalia jų nėra žinomų piliakalnių. Keliamos hipotezės, kad šiomis pilimis galėjo būti maždaug tuo laikotarpiu datuotinos Valakavičių, Tetervinų, Turgelių, Kurmelionių piliakalniuose buvusios gyvenvietės. Taip pat egzistuoja versija, kad trys sudegintos pilys buvo įtvirtintos gyvenvietės, kartais vadintos dvarais.

Žygiui buvo sutelkta didžiulė kryžiuočių kariuomenė, kurioje buvo „ne mažiau kaip“ 150 Ordino riterių – nedaug mažiau, nei Ordinui po šimtmečio pavyko sutelkti į Žalgirio mūšį (ten jų, manoma, buvo apie 213). P. Dusburgietis aiškiai nurodo pakeistą žygio tikslą – „valsčių, vardu Šalčininkai“ (). Lotynų kalboje nėra, taip pat ir to meto vokiečių kalboje nebuvo garsų „č" ar „š“, todėl terminas „Salsenicke" laikytinas atitinkančiu Šalčininkų pavadinimą.

 Šaltiniai 
 (LT) Baranauskas, T., Šalčininkų istorijos pradžia – laisvės kovos, www.alkas.lt, 2011-07-02 01:33:02
 (LT) Buchaveckas, Stanislovas, Šalčininkai, MELC, Visuotinė Lietuvių enciklopeija
 (DE) Di Kronike von Pruzinlant des Nicolaus von Jeroschin // Scriptores rerum Prussicarum / hrsg. von T. Hirsch, M. Töppen, E. Strehlke. Bd. I. Leipzig. 1861. pp. 291–624.
 (EN) Gagua , Ruslan B. The Knight of Teutonic Order Heinrich von Plotzke Wayback Machine. – Crusader, 2016, Vol. 4, Is. (2), p. 89.
 (DE) Petri de Dusburg Chronicon terrae Prussie // Scriptores rerum Prussicarum / hrsg. von T. Hirsch, M. Töppen, E. Strehlk. Bd. I. Leipzig. 1861. pp. 3–219.

 Išnašos 

Kategorija:Mūšiai Lietuvos teritorijoje
Kategorija:Vokiečių ordino mūšiai
Kategorija:LDK mūšiai
Kategorija:Kryžiaus žygiai į Pabaltijį
Kategorija:Šalčininkai
Kategorija:1311 metai